text: এসএন শ্রীবাস্তবের হাতে দিল্লি পুলিশের দায়িত্ব তুলে দিল স্বরাষ্ট্রমন্ত্রক | KhaborOnline
  Home খবর দেশ এসএন শ্রীবাস্তবের হাতে দিল্লি পুলিশের দায়িত্ব তুলে দিল স্বরাষ্ট্রমন্ত্রক
  দিল্লির নতুন পুলিশ কমিশনার। ছবি: এএনআই
  নয়াদিল্লি: অশান্তি রুখতে কোনো ব্যবস্থা না নেওয়াকে কেন্দ্র করে পুলিশের ভূমিকা যখন প্রশ্নের মুখে, তখনই নতুন প্রধান পেল দিল্লি পুলিশ। অমূল্য পট্টনায়ককে সরিয়ে দিল্লির নতুন পুলিশ কমিশনার হলেন এসএন শ্রীবাস্তব।
  গত রবিবার থেকে দিল্লির উত্তরপূর্ব অংশে হিংসাত্মক ঘটনা শুরু হয়। সোমবার, তা পুরোদস্তুর সাম্প্রদায়িক অশান্তির চেহারা নিয়ে নেয়। তার জের বুধবার ভোর পর্যন্ত চলতে থাকে। এই সময়ে প্রচুর মানুষের মৃত্যুর পাশাপাশি গাড়ি-বাড়ি-দোকান ঘর জ্বালিয়ে দেওয়ার মতো ঘটনা ঘটেছিল উত্তরপূর্ব দিল্লির জাফরাবাদ, মৌজপুর, বাবরপুর, গোকুলপুরির মতো এলাকায়।
  কিন্তু সব ক্ষেত্রেই প্রশ্নের মুখে ছিল পুলিশের ভূমিকা। স্থানীয় বাসিন্দারা অভিযোগ করেন, অশান্তি রুখতে বিশেষ কোনো ব্যবস্থাই নিতে দেখা যায়নি পুলিশকে। অন্য দিকে মুখ্যমন্ত্রী কেজরিওয়াল বলেন, ঊর্ধ্বতন অফিসারদের থেকে কোনো নির্দেশ না পাওয়ায় পুলিশ কোনো ব্যবস্থা নিতে পারছে না।
  এই পরিস্থিতিতে প্রশ্ন উঠে যায় দিল্লির পুলিশ প্রধান অমূল্য পট্টনায়কের ভূমিকা নিয়ে। হিংসা শুরু হওয়ার পর থেকে এএনআইকে কয়েক বার সাক্ষাৎকার দেওয়া ছাড়া প্রকাশ্যে বিশেষ আসতেই দেখা যায়নি তাঁকে।
  আরও পড়ুন চার্জশিট দিতে পারেনি এনআইএ, প্রমাণের অভাবে জামিন পুলওয়ামা হামলার ষড়যন্ত্রকারীর
  এই অবস্থায় উত্তরপূর্ব দিল্লির পরিস্থিতির উন্নতির স্বার্থে বিশেষ কমিশনার হিসেবে নিযুক্ত করা হয় এসএন শ্রীবাস্তবকে। এই আইপিএস অফিসারকে রাতারাতি সিআরপিএফ থেকে সরিয়ে এনে দিল্লি পুলিশের গুরুদায়িত্ব দেওয়া হয়।
  বিশেষ কমিশনার হিসেবে শ্রীবাস্তব নিযুক্ত হতেই, পুলিশও যেন কিছুটা নড়েচড়ে বসে। গত কয়েক দিন দাঙ্গাবিধ্বস্ত এলাকা কার্যত চষে বেড়িয়েছেন শ্রীবাস্তব। বাড়ি বাড়ি গিয়ে স্থানীয় মানুষদের সঙ্গে কথাবার্তা বলেছেন, আশ্বাস দিয়েছেন। এই কারণেই সম্ভবত বড়ো স্বরাষ্ট্রমন্ত্রকের তরফে বড়ো উপহার পেয়ে গেলেন তিনি।